**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**« » 2020 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ԴԵԿՏԵՄԲԵՐԻ 27-Ի N 1691-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 34-րդ հոդվածով՝ Հայաստանի Հանրապետության կառավարությունը ***որոշում է.***

**1. Հայաստանի Հանրապետության կառավարության 2012 թվականի դեկտեմբերի 27-ի «Սոցիալական փաթեթի հատկացման կարգը և փաթեթի մեջ մտնող ծառայությունների բովանդակությունը հաստատելու, Հայաստանի Հանրապետության կառավարության 2011 թվականի դեկտեմբերի 29-ի N 1917-Ն և N 1923-Ն, ինչպես նաև 2012 թվականի ապրիլի 19-ի N 594-Ն որոշումներն ուժը կորցրած ճանաչելու մասին» N 1691-Ն որոշմամբ հաստատված N 1 հավելվածի 2-րդ կետի 5-րդ ենթակետը լրացնել հետևյալ բովանդակությամբ լթ պարբերությամբ.**

**լթ.** Հայաստանի Հանրապետության արդարադատության նախարարության քրեակատարողական հիմնարկներում կալանավորված անձանց և դատապարտյալներին բժշկական օգնության և սպասարկման ծառայություններ մատուցող կազմակերպություն:**:**

2. Uույն որոշումն ուժի մեջ է մտնում պաշտոնական հրապարակմանը հաջորդող տասներորդ oրը։

**Հ Ի Մ Ն Ա Վ Ո Ր ՈՒ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ԴԵԿՏԵՄԲԵՐԻ 27-Ի N 1691-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

 **Ընթացիկ իրավիճակը, իրավական ակտի ընդունման անհրաժեշտությունը** Բանտային առողջապահության ոլորտում բարեփոխումների իրականացումը հանդիսանում է ՀՀ կառավարության քաղաքականության առանցքային ուղղություններից մեկը: Քրեակատարողական հիմնարկներում գտնվող անձանց առողջության պահպանման և բժշկական օգնության իրավունքների երաշխավորումը դիտարկվում է որպես առաջնային և հրատապ լուծում պահանջող հարց:

Կարևորելով նշված ոլորտում բարեփոխումների իրականացման անհրաժեշտությունը և հիմքում ունենալով այն, որ քրեակատարողական հիմնարկներում բժշկական ծառայությունների արդիականացման խնդրի լուծումը մեծապես կախված է քրեակատարողական առողջապահական համակարգի ինստիտուցիոնալ արդյունավետության ապահովման հետ՝ ՀՀ կառավարությունն արդեն իսկ **ՀՀ արդարադատության նախարարության քրեակատարողական ծառայությունից անկախ ստեղծված «Քրեակատարողական բժշկության կենտրոն» ՊՈԱԿ-ին (այսուհետ՝ ՊՈԱԿ) հատկացրել է անհրաժեշտ ֆինանսական միջոցներ, և ՊՈԱԿ-ը 2019 թվականի սեպտեմբեր ամսից արդեն իսկ սկսել է ծավալել իր փաստացի գործունեությունը**. ՀՀ կառավարության 2018 թվականի մարտի 1-ի N 204-Ն որոշմամբ (այսուհետ՝ Որոշում) ստեղծվել է ՊՈԱԿ-ը, որի **գործունեության առարկան ՀՀ արդարադատության նախարարության քրեակատարողական հիմնարկներում պահվող կալանավորված անձանց և դատապարտյալների առողջության պահպանումը և վերականգնումն է, իսկ գործունեության նպատակը ՀՀ արդարադատության նախարարության քրեակատարողական հիմնարկներում պահվող կալանավորված անձանց և դատապարտյալներին պատշաճ բժշկական օգնության և սպասարկման ծառայությունների մատուցումն է**:

ՊՈԱԿ-ի հաստիքացուցակով բժիշկների միջին աշխատավարձը է սահմանել 350.0 հազար ՀՀ դրամ, իսկ բուժքույրերինը՝ 180.0 հազար ՀՀ դրամ: Հարկ է նշել, որ է ՀՀ ԱՆ քրեակատարողական ծառայության կառուցված­քային ստորա­բաժանում հանդիսացող բժշկական սպասարկման բաժնի, քրեակատարողա­կան հիմնարկ­ների կառուցվածքային ստորաբաժանում հանդիսացող բժշկական սպասարկ­ման, բժշկական մասնագիտացված բաժինների, բաժանմունքների, խմբերի աշխատակիցների աշխատավարձերի համեմատ տեղի է ունեցել աշխատավարձի շուրջ 15% բարձրացում: Այսուհանդերձ, հարկ է փաստել, որ աշխատավարձի 15% բարձրացումը տեղի է ունեցել ՀՀ կառավարության 2014 թվականի հուլիսի 3-ի N 712-Ն որոշման N10 հավելվածով հաստատված Քրեակատարողական ծառայությունում ծառայության առանձնահատկություններով պայմանավորված հավելումների պահպանման նպատակով. **նշված հավելումները տրամադրվել են առողջության համար վնասակար աշխատանքներ կատարելու համար:**

 **Հատկանշական է, որ** որպես զինծառայողներին հավասարեցված անձինք՝ **ՀՀ քրեակատարողական ծառայության և ՀՀ արդարադատության նախարարության քրեակատարողական հիմնարկների բժշկական օգնություն և սպասարկում տրամադրող անձնակազմը և նրանց ընտանիքի անդամները նույնպես օգտվում էին ՀՀ կառավարության 2013 թվականի հուլիսի 25-ի N 806-Ն որոշմամբ սահմանված անվճար բժշկական օգնության ու սպասարկման ծառայությունների փաթեթից, իսկ** Ո**րոշմամբ նախատեսվել է, որ ՊՈԱԿ-ը գործելու է ՀՀ արդարադատության նախարարության ենթակայության ներքո: Սա նշանակում է, որ ՊՈԱԿ-ի բժշկական օգնություն և սպասարկում իրականացնող անձինք այլևս չեն հանդիսանում քրեակատարողական ծառայողներ, և ՊՈԱԿ տեղափոխման արդյունքում հնարավորություն չեն ունենում օգտվելու զինծառայողներին տրվող սոցիալական երաշխիքներից:**

Վերոնշյալի համատեքստում հարկ է փաստել, որ **քրեակատարողական հիմնարկներում բժշկական օգնություն և սպասարկում իրականացնող անձանց սոցիալական երաշխիքներին անդրադարձել է նաև** Խոշտանգումների և անմարդկային կամ արժանապատվությունը նվաստացնող վերաբերմունքի կամ պատժի կանխարգելման եվրոպական կոմիտեն (այսուհետ՝ ԽԿԿ)՝ Հայաստան կատարած իր պարբերական այցի (2015 թվականի հոկտեմբերի 5-ից 15-ը) արդյունքներն ամփոփող զեկույցում:

 ԽԿԿ պատվիրակությունը ևս մեկ անգամ շեշտադրել է այն, որ **ծայրահեղ դժվար կլինի քրեակատարողական հիմնարկներում բժշկական անձնակազմի հաստիքների համալրումը առանց զգալիորեն բարձրացնելու անձնակազմի աշխատավարձերը, ինչպես նաև տրամադրելու այլ արտոնություններ[[1]](#footnote-1)**:

 Բացի այդ, ԽԿԿ չափանիշների համաձայն` առողջապահական հարցերում քրեակատարողական հիմնարկների բժշկական անձնակազմի անկախությունը երաշխավորելու համար կարևոր է անձնակազմի սերտ կապվածությունը հանրային առողջապահության համակարգի հետ[[2]](#footnote-2):

 Նշված երկու դիրքորոշումների համադրումից կարող ենք եզրահանգել, որ ԽԿԿ-ն ևս կիսում է դիրքորոշումն առ այն, որ քրեակատարողական հիմնարկների առողջապահական ծառայությունների բարեփոխումներին ուղղված ջանքերը հաջողություն կունենան միայն այն դեպքում, երբ հաջողվի ներգրավել որակյալ բուժանձնակազմ, **իսկ դա հնարավոր չի լինի, եթե աշխատակազմի աշխատավարձերը և այլ արտոնությունները** **մրցունակ չլինեն հանրային առողջապահության ոլորտի համեմատ:**

ՀՀ մարդու իրավունքների պաշտպանն իր հերթին Հայաստանի Հանրապետության մարդու իրավունքների պաշտպանի՝ որպես կանխարգելման ազգային մեխանիզմի 2018 թվականի գործունեության վերաբերյալ տարեկան զեկույցում արձանագրել է, որ **քրեակատարողական հիմնարկներում բժշկական օգնության և սպասարկման ծառայություններ մատուցող բժշկի սոցիալական երաշխիքները բավարար չեն արդյունավետ մասնագիտական գործունեություն ծավալելու համար**[[3]](#footnote-3): Պաշտպանը նաև փաստել է, որ ՊՈԱԿ-ի գործունեությունն ինքնին մեծ առաջընթաց է, սակայն Քրեակատարողական ծառայությունից անկախացումը և այլևս քրեակատարողական ծառայող չդիտարկվելը անորոշությունների և մտահոգությունների մեծ ալիք է բարձրացրել նաև քրեակատարողական հիմնարկների բժշկական անձնակազմի մոտ: Վերջիններս մտահոգություն են հայտնել առ այն, որ Քրեակատարողական ծառայությունից դուրս գալու դեպքում իրենց աշխատավարձը և սոցիալական երաշխիքները կնվազեն:

 Քրեակատարողական հիմնարկներում ազատությունից զրկված անձանց առողջության պահպանման իրավունքի լիարժեք իրացման հարցում բժշկական անձնակազմի կարևորագույն դերակատարության և անկախության մասին են վկայում նաև միջազգային իրավական չափանիշները: Օրինակ՝ Եվրոպայի խորհրդի Նախարարների կոմիտեի թիվ R(98)7 հանձնարարականն ամրագրում է, որ ազատությունից զրկված անձի առողջական վիճակին վերաբերող կլինիկական որոշումները և այլ գնահատականները պետք է հիմնված լինեն միայն բժշկական չափանիշների վրա: Բժշկական անձնակազմը պետք է գործի լիովին անկախ՝ իր որակավորման ու իրավասության սահմաններում[[4]](#footnote-4): **Ուստի, ՊՈԱԿ-ը պետք է ունենա բավարար ֆինանսավորում, պետք է բարելավել քրեակատարողական հիմնարկներում բժշկական անձնակազմի աշխատանքային պայմաններն ու սոցիալական երաշխիքները, ստեղծել բժշկական անձնակազմի հաստիքների համալրման և նրանց վերապատրաստման ճկուն մեխանիզմներ[[5]](#footnote-5):**

Բացի այդ, Եվրոպայի խորհրդի նախարարների կոմիտեի կանոնակարգին համապատասխան՝ **Աշոտ Հարությունյանն ընդդեմ Հայաստանի վճռի կատարման շրջանակներում Մարդու իրավունքների պաշտպանը Եվրոպայի խորհրդի նախարարների կոմիտեին է ներկայացրել իր հաղորդումը,** որով, 4 ուղղություններով անդրադառնալով վճռի կատարմանը, փաստել է, որ բժշկական անձանակազմի անկախությունն ու **սոցիալական երաշխիքները բավարար չեն մասնագիտական արդյունավետ գործունեություն ծավալելու համար**[[6]](#footnote-6)։

Նշված վճռի կատարման փուլում վերլուծության ենթարկելով Կառավարության կողմից ներկայացված գործողությունների ծրագիրը և հաշվի առնելով նաև Մարդու իրավունքների պաշտպանի նշված հաղորդումը՝ **Եվրոպայի խորհրդի նախարարների կոմիտեն հորդորել է Կառավարությանը շարունակել ՊՈԱԿ-ի արդյունավետ գործունեության ծավալման ուղղված քայլերը՝ ապահովելով նաև բժշկական անձնակազմի կարիքների բավարարումը[[7]](#footnote-7)**։

**Առաջարկվող *կարգավորման բնույթը***

Հաշվի առնելով վերոգրյալը՝ մշակվել է«Հայաստանի Հանրապետության կառավարության 2012 թվականի դեկտեմբերի 27-ի N 1691-Ն որոշման մեջ լրացում կատարելու մասին»ՀՀ կառավարության որոշման նախագիծը, որով առաջարկվում է ՀՀ արդարադատության նախարարության քրեակատարողական հիմնարկներում կալանավորված անձանց և դատապարտյալներին բժշկական օգնության և սպասարկման ծառայություններ մատուցող կազմակերպության **աշխատակիցների սոցիալական երաշխիքները վերականգնելու, աշխատանքային արդյունավետությունը և գրավչությունը բարձրացնելու, ինչպես նաև կադրերի արտահոսքը կանխելու նպատակով վերջիններիս ընդգրկել սոցիալական փաթեթի շահառուների ցանկում:**

**Ակնկալվող *արդյունքը***

Նախագծի ընդունման արդյունքում ՀՀ արդարադատության նախարարության քրեակատարողական հիմնարկներում կալանավորված անձանց և դատապարտյալներին բժշկական օգնության և սպասարկման ծառայություններ մատուցող կազմակերպության **աշխատակիցները կընդգրկվեն սոցիալական փաթեթի շահառուների ցանկում՝ այդպիսով բարձրացնելով նրանց տրամադրվող սոցիալական երաշխիքների մակարդակը: Բացի այդ, Նախագծի ընդունմամբ կապահովվի ՀՀ կառավարության 2019 թվականի նոյեմբերի 28-ի «Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարությունը, դրա իրականացման 2019-2023 թվականների միջոցառումների ծրագիրը, ծրագրի ֆինանսական գնահատականը և ծրագրի կատարումը համակարգող խորհրդի ձևավորման և գործունեության կազմակերպման կարգը հաստատելու մասին» N 1717-Լ որոշմամբ հաստատված 2-րդ հավելվածի 34.2-րդ կետի պահանջի կատարումը:**

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ԴԵԿՏԵՄԲԵՐԻ 27-Ի N 1691-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ** ԸՆԴՈՒՆՄԱՆ **ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐՈՒՄ ԵՎ ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԻ ՄԱՍԻՆ**

«Հայաuտանի Հանրապետության կառավարության 2012 թվականի դեկտեմբերի 27-ի N 1691-Ն որոշման մեջ լրացում կատարելու մաuին» ՀՀ կառավարության որոշման նախագծի ընդունման արդյունքում ՀՀ արդարադատության նախարարության քրեակատարողական հիմնարկներում կալանավորված անձանց և դատապարտյալներին բժշկական օգնության և սպասարկման ծառայություններ մատուցող կազմակերպության 171 աշխատակիցներին 2020 թվականի 9 ամիսների համար **սոցիալական փաթեթի շահառուներին ցանկում ընդգրկելու համար անհրաժեշտ կլինի 9.234.000 ՀՀ դրամ:**

1. Հասանելի է <https://rm.coe.int/CoERMPublicCommonSearchServices/DisplayDCTMContent?documentId=09000016806bf46f> կայքէջում: [↑](#footnote-ref-1)
2. Տե´ս ԽԿԿ-ի գործունեության մասին 3-րդ ընդհանուր զեկույցը, որն ընդգրկում է 1992 թվականի հունվարի 1-ից դեկտեմբեր 31-ն ընկած ժամանակահատվածը https://rm.coe.int/1680696a40 կայքէջում: [↑](#footnote-ref-2)
3. Հասանելի է <https://ombuds.am/images/files/159e14f47f7029294110998e75a5433f.pdf> կայքջում: [↑](#footnote-ref-3)
4. Հասանելի է <http://hrlibrary.umn.edu/instree/coerecr98-7.html> կայքէջում: [↑](#footnote-ref-4)
5. Հասանելի է <https://ombuds.am/images/files/159e14f47f7029294110998e75a5433f.pdf> կայքջում: [↑](#footnote-ref-5)
6. Հասանելի է <https://search.coe.int/cm/Pages/result_details.aspx?ObjectID=0900001680923d0e> կայքէջում։ [↑](#footnote-ref-6)
7. Հասանելի է <https://hudoc.exec.coe.int/eng#_ftn3> կայքէջում։ [↑](#footnote-ref-7)